[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 14.6.2005

SEK(2005) 827 endelig

BERETNING FRA KOMMISSIONEN TIL EUROPA-PARLAMENTET OG RÅDET

om udgifterne for EUGFL, Garantisektionen Alarmsystemet Nr. 1–5/2005

INDHOLDSFORTEGNELSE

1. BUDGETPROCEDUREN FOR 2005 3

2. BEMÆRKNINGER ANGÅENDE GENNEMFØRELSEN AF 2005-BUDGETTET 4

3. KONKLUSION 6

1. BUDGETPROCEDUREN FOR 2005

Budgetproceduren for udgiftsområde 1 er fremlagt i bilag 1 sammen med de tilhørende beløb, der er bevilget i hver af procedurens faser.

Den 28. april 2004 vedtog Kommissionen det foreløbige budgetforslag (FBF), der indeholdt forpligtelsesbevillinger på i alt 50 675,5 mio. EUR og betalingsbevillinger på 50 113,9 mio. EUR for udgiftsområde 1. Forskellen mellem forpligtelses- og betalingsbevillingerne, der beløber sig til 561,6 mio. EUR, skyldes overgangsinstrumentet til fordel for de nye medlemsstater. I dette anvendes opdelte bevillinger til forskel fra EUGFL, Garantisektionens øvrige foranstaltninger. De forventede bevillinger, der er anført i FBF 2005 i underudgiftsområde 1a, byggede på en evaluering af interne og eksterne markedsvilkår for de forskellige berørte produkter og de skønnede behov til de talrige andre berørte foranstaltninger. De forventede bevillinger, der er anført i FBF 2005 i underudgiftsområde 1b, blev fastsat til loftet for dette underudgiftsområde.

Den 16. juli 2004 vedtog Økofin/Budget-Rådet budgetforslaget (BF), idet det pålagde en lineær nedskæring i forhold til FBF-bevillingerne på i alt 1 000,0 mio. EUR på alle artikler i underudgiftsområde 1a (landbrug), for hvilke bevillingsanmodningen oversteg 800,0 mio. EUR. I modsætning hertil nedsatte Europa-Parlamentet efter førstebehandlingen af FBF de bevillinger, som Kommissionen anmodede om, jf. dennes FBF, med ca. 4,0 mio. EUR for samme underudgiftsområde.

I oktober 2004 foreslog Kommissionen ændringsskrivelsen til FBF 2005 og anmodede dermed om forpligtelsesbevillinger på i alt 50 451,5 mio. EUR og betalingsbevillinger på i alt 49 889,9 mio. EUR for udgiftsområde 1. På grundlag af en evaluering af interne og eksterne markedsvilkår for de forskellige berørte produkter har Kommissionen anmodet om forpligtelsesbevillinger på i alt 43 289,3 mio. EUR til udgiftsområde 1a og dermed nedsat det beløb, der anmodes om, med ca. 224,0 mio. EUR i forhold til FBF-niveauet. Beløbene til underudgiftsområde 1b blev fastholdt uændret i forhold til FBF 2005.

Den 26. november 2004 foretog Økofin/Budget-Rådet sin andenbehandling af ændringsskrivelsen til FBF 2005 og fastholdt for så vidt angår landbrugsudgifterne under udgiftsområde 1 bevillingerne på det niveau, der blev besluttet i forbindelse med førstebehandlingen i juli 2004. Rådet så i det store og hele bort fra Kommissionens ændringsskrivelse af oktober 2004, ifølge hvilken de forventede budgetbehov blev ajourført med et forslag om en samlet nedskæring på 224,0 mio. EUR. Europa-Parlamentet vedtog budgettet for 2005 den 16. december 2004.

Forpligtelsesbevillingerne på EUGFL, Garantisektionens budget for 2005 beløb sig til 49 676,0 mio. EUR, og de tilsvarende betalingsbevillinger beløb sig til 49 114,4 mio. EUR for udgiftsområde 1. Budgetbevillingerne svarer til niveauet i budgetforslaget, som Rådet vedtog efter sin førstebehandling i juli 2004. Nærmere bestemt gælder:

- for underudgiftsområde 1a : forpligtelsesbevillingerne beløb sig til 42 835,0 mio. EUR, og de er ca. 776,0 mio. EUR lavere end de bevillinger, der blev foreslået i ændringsskrivelsen af oktober 2004. Disse bevillinger vedrører alle tre kommissionsaktiviteter, nemlig: Landbrug (politikområde 05), Fiskeri (politikområde 11) og Sundhed og forbrugerbeskyttelse (politikområde 17), som er omfattet af dette underudgiftsområde. Det er vigtigt at mærke sig, at bevillingerne anført i budgettet for 2005 ikke bygger på en ajourført evaluering og analyse af interne og eksterne markedsvilkår for de forskellige berørte produkter, som det var tilfældet med det forventede bevillingsbehov, der fremgik af den foreslåede ændringsskrivelse af oktober 2004. Som følge heraf er de bevillinger, der er opnået enighed om til mejeri- og sukkersektoren, højere end hvad der blev anmodet om i forbindelse med den seneste ajourføring af behovet i ændringsskrivelsen. Samtidig er de fastsatte bevillinger for korn- og frugt- og grøntsagssektoren lavere, end der blev anmodet om i forbindelse med den seneste ajourføring af behovet i ændringsskrivelsen. I denne blev der taget hensyn til faktorer som det meget høje udbytte af kornhøsten, de nyeste verdensmarkedspriser og dollarens fald i forhold til euroen.

- For underudgiftsområde 1b blev budgetbevillingerne fastholdt uændret, da de oprindeligt var fastsat til loftet for dette underudgiftsområde.

2. BEMÆRKNINGER ANGÅENDE GENNEMFØRELSEN AF 2005-BUDGETTET

I bilag 2 fremlægges tal for budgettets faktiske udnyttelsesgrad i perioden 16. oktober 2004 til 31. marts 2005 sammenholdt med udgiftsprofilen med baggrund i indikatoren, som er fastsat på grundlag af bestemmelserne i Rådets forordning (EF) nr. 2040/2000[1] af 26. september 2000 om budgetdisciplin. Herefter følger en kort beskrivelse af de væsentligste afvigelser mellem den faktiske og den forventede udnyttelsesgrad for de forskellige sektorer i budgettet for 2005.

2.1. Valutafaktorer

Dollarens vekselkurs over for euroen

Udgifterne, der er påløbet i den førnævnte periode, er fastsat under hensyntagen til udviklingen i dollarens vekselkurs over for euroen. For en væsentlig del af eksportrestitutionerne for landbrugsprodukter, især korn og sukker, og for nogle former for hjemmemarkedsstøtte, såsom bomuldsstøtten, påvirkes udgifterne af udviklingen i dollarens vekselkurs over for euroen.

Budgettet, som budgetmyndigheden vedtog, byggede på de bevillinger, der blev anmodet om i FBF for 2005, hvilket blev opstillet på grundlag af en gennemsnitlig paritetskurs på 1 EUR = 1,25 USD. Det bør bemærkes, at den gennemsnitlige paritetskurs i perioden 1. august 2004 til 31. marts 2005 var ca. 1 EUR= 1,28 USD, dvs. omkring 2 % højere end den kurs, som blev anvendt ved opstillingen af FBF 2005.

2.2. Underudgiftsområde 1a – Markedsfaktorer

2.2.1. Markedsforanstaltninger for korn

Skønt udnyttelsesgraden og gennemførelsesgraden er sammenfaldende ved udgangen af denne periode, mener Kommissionen, at denne situation er kortvarig. Den meget gode kornhøst i 2004/05 medførte en forøgelse af den kornmængde, som lægges på offentlige lagre. Dette fik Kommissionen til at anmode om yderligere bevillinger i ændringsskrivelsen af oktober 2004, hvilket budgetmyndigheden imidlertid ikke godkendte. Skønt der er tilbudt store mængder korn til offentlig oplagring, er en del af disse mængder på nuværende tidspunkt endnu ikke lagt på lager som følge af kapacitetsproblemer i de nye medlemsstater. Dette vanskeliggør en fremskrivning af bevillingsbehovet i denne vanskelige sektor på nuværende tidspunkt.

2.2.2. Direkte betalinger for markafgrøder

Kommissionen undersøger for øjeblikket overforbruget af bevillinger i forhold til indikatoren. For nogle medlemsstaters vedkommende stemmer Kommissionens udgiftsoverslag, der er opstillet ud fra medlemsstaternes egne oplysninger om de parametre, som gennemførelsen af denne ordning hviler på, ikke overens med de beløb, som de samme medlemsstater faktisk har udbetalt eller forventer at udbetale. Når denne undersøgelse er afsluttet, vil Kommissionen fremlægge sit skøn over de endelige bevillingsbehov til denne ordning.

2.2.3. Fødevareprogrammer

Overforbruget af bevillinger i denne periode ventes at være kortvarigt og vil blive elimineret ved udgangen af budgetåret, da udgifterne i henhold til denne ordning bygger på en plan, som godkendes hvert år og sammenholder det disponible bevillingsbeløb med produktmængderne og deres tilsvarende værdi, der er anført i denne plan.

2.2.4. Sukker

Kommissionen har konstateret, at tempoet i udbetalingerne af eksportrestitutioner er mindsket i forhold til tidligere budgetår, og den undersøger for øjeblikket, om denne situation er kortvarig, eller om den må forventes at vare resten af budgetåret. I sidstnævnte tilfælde forventes der et underforbrug af bevillingerne til denne ordning. Markedssituationen i denne sektor har på den anden side ført til en offentlig oplagring af sukker for første gang i den fælles landbrugspolitiks historie, og dette kunne få betydelige budgetvirkninger.

2.2.5. Spindplanter

Kommissionen har ingen holdepunkter, som kunne bekræfte budgetgennemførelsen, og der er derfor intet belæg for at opstille et skøn på nuværende tidspunkt. De endelige udgifter til bomuldsstøtte vil afhænge af den oplyste samlede bomuldsproduktion i Spanien og Grækenland. Denne parameter vil påvirke den støttereduktionssats, der anvendes, såfremt produktionen overstiger den maksimale garantimængde. Desuden påvirkes beregningen af det endelige støttebeløb, der skal udbetales, af verdensmarkedsprisen for bomuld sammenholdt med dollarens vekselkurs over for euroen på det tidspunkt, hvor de endelige produktionstal oplyses. Denne beregning forventes foretaget i perioden ultimo maj til medio juni.

2.2.6. Direkte støtte af horisontal art

Kommissionen er af den opfattelse, at der kan forekomme et overforbrug af bevillingerne til den generelle arealbetalingsordning (SAPS), som omfatter otte ud af de ti nye medlemsstater. Dette overforbrug skyldes effekten af dobbeltkursen, som opstår i forbindelse med støtteudbetalingen i national valuta af de medlemsstater, som ikke deltager i den fælles mønt. Det eventuelle overforbrug, som dette medfører, vil først kunne værdisættes, når alle betalinger er effektueret og anmeldt til Kommissionen.

2.2.7. Mælk og mejeriprodukter

Kommissionen anerkender det underforbrug, som indikatoren på nuværende tidspunkt viser for denne sektor, og den er af den opfattelse, at denne situation sandsynligvis ikke ændres frem til udgangen af budgetåret, hvis de nuværende gunstige interne og eksterne markedsforhold i denne sektor varer ved. Grundet disse forhold har Kommissionen kunnet nedsætte det generelle niveau for eksportrestitution og hjemmemarkedsstøtte til de forskellige produkter i denne sektor.

2.2.8. Oksekød

Indikatoren peger på nuværende tidspunkt i retning af et underforbrug. Kommissionen finder, at dette underforbrug er kortvarigt, idet den har skønnet, at hvis medlemsstaterne betaler alle dyrepræmier for 2004, vil der være behov for bevillingsnedskæringerne fra ændringsskrivelsen af oktober 2004, som beløber sig til 226,0 mio. EUR, for at dække disse forventede betalinger.

2.3. Underudgiftsområde 1b: Landdistrikternes udvikling

Bevillingerne til udvikling af landdistrikter (EU-15) og til overgangsinstrumentet til fordel for de nye medlemsstater blev fastsat til loftet for dette underudgiftsområde. Det viste overforbrug for overgangsinstrumentet er kortvarigt, fordi den tilhørende indikator blev fastsat under den hypotese, at alle forpligtelser under dette instrument skulle finde sted i april 2005. Kommissionen kunne dog påbegynde forpligtelsen af disse bevillinger inden da, og dette har ført til overforbruget, som forventes normaliseret i april måned 2005.

3. KONKLUSION

For underudgiftsområde 1a er bevillingsforbruget for medlemsstaternes udgifter fra den 16. oktober 2004 til den 31. marts 2005 nået op på 32 902,6 mio. EUR, dvs. 76,8 % af de disponible bevillinger. Det generelle underforbrug af budgetbevillingerne sammenlignet med indikatoren beløb sig til ca. -261,2 mio. EUR i samme periode. Dette skyldes hovedsageligt sektoren for animalske produkter, hvorimod den vegetabilske sektor udviste et overforbrug af budgetbevillingerne. Kommissionen overvåger nøje situationen på nuværende tidspunkt.

For underudgiftsområde 1b er bevillingsforbruget for medlemsstaternes udgifter fra den 16. oktober 2004 til den 31. marts 2005 nået op på 2 705,6 mio. EUR, dvs. 39,5 % af de disponible bevillinger. På nuværende tidspunkt forventer Kommissionen, at bevillingerne til denne sektor vil blive brugt som foreslået i 2005-budgettet.

[pic]

[pic]

[1] EFT L 244 af 29.9.2000, s. 27.